<classify> IDADI ya watu waliokufa na kaya zilizokosa makazi wilayani Iringa kutokana na mvua kubwa zinazoendelea kunyesha imeongezeka kutoka vifo vitatu hadi vinne huku kaya zisizo na makazi baada ya nyumba zao kubomolewa zikiongezeka kutoka 61 hadi 112 ndani ya siku nne zilizopita.Pia timu ya uokoaji na kitengo cha maafa vimewasili mkoani Lindi tayari kusaidia waathirika wa mvua iliyoleta maafa ya vifo vya watu 10, na kuacha maelfu ya watu bila makazi kwenye vijiji vinne vya Wilaya ya Kilwa.Kati ya waliopoteza maisha mkoani Iringa, ni watoto wawiliambapo mama yao alilazimika kuacha wafe wakubwa ili wadogo wapone.Akisimulia kisa hicho kwa Mkuu wa Mkoa wa Iringa Alli Hapi aliyemtembelea katika Kituo cha Afya cha Tungamalenga anakoendelea kupatiwa matibabu, mama huyo, Hadija Ngunwa alisema wakiwa shambani, watoto wake wanne pamoja na yeye mwenyewe, walizungukwa na maji mengi yenye kasi kubwa.Amesema jitihada za kujaribu kuwaokoa watoto wake wote wanne kwa kuwakumbatia ili wasisombwe na maji hayo hazikuzaa matunda.Na ili watoto wote wasisombwe niliwaacha wakubwa wawili, waliojaribu kuogelea bila mafanikio na kubaki na wawili wadogo wa miaka mitatu na miezi 2 ambao pamoja nami tulinusurika kusombwa na mafuriko hayo, amesema kwa uchungu.Aliwataja watoto wake waliofariki kuwa ni Bosco Kayese 8 na Steven Suga 5 na walionusurika ni Neema Suga 3 na Salome Suga wa miezi miwili.Katika kukabiliana na hali hiyo, mkuu huyo wa mkoa ametoa amri inayowataka wananchi wanaoishi mabondeni na katika maeneo yanayopitiwa na maji mengi wakati wa msimu wa mvua kuondoka haraka ili kujiepusha na madhara yanayoweza kujitokeza dhidi yao.Pia Waziri Mkuu, Kassim Majaliwa alipanga kuwatembelea waathirika wa mafuriko hayo jana kwa mujibu wa taarifa iliyotolewa na Ofisi ya Mkuu wa Mkoa wa Iringa kabla ziara yake haijatangazwa kuahirishwa kwa sababu ya kiongozi huyo kukabiliwa na majukumu mengine.Hapi aliyekuwa ameambatana na Kamati ya Ulinzi na Usalama ya Mkoa na Kamati ya Siasa ya Chama Cha Mapinduzi CCM Wilaya ya Iringa, alisema mvua hizo zimeharibu baadhi ya miundombinu ya barabara na madaraja, likiwemo daraja lililokata mawasiliano kati ya Kijiji cha Tungamalenga na kitongoji cha Darajani kwenda katika Hifadhi ya Taifa ya Ruaha.Akikagua miundombinu iliyoharibiwa na mvua hizo, Hapi aliwahakikishia wananchi ujirani wa serikali katika changamoto hiyo na akawataka wawe watu wakati taratibu za kukarabati madaraja, barabara na miundombinu mingine muhimu kwa mawasiliano zikiendelea ili shughuli za maendeleo ziendelee.Kutoka Kilwa, akizungumza jana na vyombo vya habari kwa nyakati tofauti, Kamishna wa Operesheni wa Jeshi la Polisi, Liberatus Sabas alisema vifaa vya uokoaji kutoka jeshi la Wananchi na jeshi la akiba vimeshawasili vya kutosha.Alisema wamefanya doria kwa helikopta kuangalia maeneo yaliyokumbwa na mafuriko na kutawanya vikosi vya uokozi ambavyo ni pamoja na boti za uokoaji kutoka Navy na askari.Kamanda Sabas alisema vikosi hivyo vya Polisi vinashirikiana na wananchi kuimarisha ulinzi ili kuhakikisha mali za wananchi waliokumbwa kwenye mafuriko hayo haziibwi na watu wasio wema.Katika hatua nyingine, wakazi 4,500 wa Wilaya ya Kilwa Mkoa wa Lindi wamezingirwa na maji baada ya mito mitatu kujaa maji kutokana na mvua zinazoendelea kunyesha na kusababisha mafuriko kwenye makazi yao.Mkuu wa Wilaya hiyo, Christopher Ngubiagai alisema wananchi hao wanahitaji huduma za haraka za chakula na hifadhi nyingine na kwamba hatua za haraka zinahitajika kunusu wananchi hao.Ngubiagai mvua zinazoendelea kunyesha simesababisha mito mitatu inayozunguka makazi ya watu kufurika na kuzingira makazi hayo na kwamba watu 1,500 kati ya hao wameshaokolewa kwa kutumia helkopta ya jeshi la polisi na majahazi ambayo pia yanatumika kuwavusha watu.Akizungumzia mafuriko hayo, Mkuu wa Mkoa wa Lindi, Godfrey Zambi amesema katika miaka kadhaa aliyokaa mkoani humo hakuwahi kuona mafuriko makubwa kama hayo na kusema huduma za kijamii zinahitajika kwa haraka na kuomba wadau kujitokeza kusaidia.Amesema kamati za maafa za mkoa na wilaya ziko kazini na kwamba wilaya ya Kilwa ndiyo iliyokumbwa na kadhia hiyo kwenye vijiji vinne vya Kikole, Matandu, Mikole na Njinjo ambapo watu takribani 10 wamekufa kutokana na mafuriko hayo na wengine zaidi ya 1,000 wameokolewa baada ya mvua kubwa kunyesha siku tatu zilizopita.Frank Leonard, Iringa: Mwandishi Maalumu Lindi na Ikunda Erick, Dar  <topic>: KITAIFA 